ROZHODNUTIE KOMISIE
z 29. augusta 2005
o základných požiadavkách uvedených v smernici Európskeho parlamentu a Rady 1999/5/ES, zabezpečujúcich prístup záchranných služieb k polohovým majákom Cospas-Sarsat
[oznámené pod číslom K(2005) 3059]
(Text s významom pre EHP)
(2005/631/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (1), a najmä na jej článok 3 ods. 3 písm. e),
keďže:
(1)
Niektoré polohové majáky, t. j. núdzové polohové rádiomajáky (EPIRB), prevádzkované na frekvencii 406 MHz so systémom Cospas-Sarsat, sú súčasťou Globálneho námorného núdzového a bezpečnostného systému (GMDSS).
(2)
V súlade s rozhodnutím Komisie 2004/71/ES zo 4. septembra 2003 o základných požiadavkách na námorné rádiokomunikačné zariadenie, ktoré je určené na používanie na lodiach nepodliehajúcich dohovoru SOLAS a na účasť v Globálnom námornom núdzovom a bezpečnostnom systéme (GMDSS) (2), výrobcovia núdzových rádiových majákov (EPIRB) musia zabezpečiť, že zariadenia sú skonštruované tak, aby fungovali správne, splnili všetky operačné požiadavky systému GMDSS v podmienkach núdze a poskytli jasnú a stabilnú komunikáciu.
(3)
Polohové majáky určené na iné účely však nepatria do pôsobnosti smernice 2004/71/ES. Očakáva sa, že typy polohových majákov Cospas-Sarsat sa použijú ako núdzové majáky vo veľkom množstve, a keďže sú v pôsobnosti smernice 1999/5/ES, je nevyhnutné zabezpečiť ich konštrukciu tak, aby fungovali správne, v súlade so schválenými operačnými požiadavkami, a aby spĺňali všetky požiadavky systému Cospas-Sarsat.
(4)
Opatrenia stanovené v tomto rozhodnutí sú v súlade so stanoviskom Výboru pre posudzovanie zhody telekomunikačného vybavenia a trhový dozor,
PRIJALA TOTO ROZHODNUTIE:
Článok 1
Toto rozhodnutie sa uplatňuje na polohové majáky v pásme 406 MHz so systémom Cospas-Sarsat, ktoré nepatria do pôsobnosti rozhodnutia 2004/71/ES.
Článok 2
Polohové majáky uvedené v článku 1 musia byť skonštruované tak, aby zabezpečili bezchybné fungovanie v súlade so schválenými operačnými požiadavkami pre to prostredie, v ktorom sa môžu používať. V podmienkach núdze musia poskytovať jasnú a stabilnú komunikáciu s vysokým stupňom presnosti a spĺňať všetky požiadavky systému Cospas-Sarsat.
Článok 3
Toto rozhodnutie je určené členským štátom.
V Bruseli 29. augusta 2005